KOMISIJOS DIREKTYVA 2009/161/ES
2009 m. gruodžio 17 d.
kuria sudaromas trečiasis orientacinių profesinio poveikio ribinių verčių sąrašas, įgyvendinant Tarybos direktyvą 98/24/EB, ir iš dalies keičiama Komisijos direktyva 2000/39/EB
(Tekstas svarbus EEE)
EUROPOS KOMISIJA,
atsižvelgdama į Europos Sąjungos sutartį ir Sutartį dėl Europos Sąjungos veikimo,
atsižvelgdama į 1998 m. balandžio 7 d. Tarybos direktyvą 98/24/EB dėl darbuotojų saugos ir sveikatos apsaugos nuo rizikos, susijusios su cheminiais veiksniais darbe (1), ypač į jos 3 straipsnio 2 dalį,
atsižvelgdama į Darbuotojų saugos ir sveikatos patariamojo komiteto nuomonę,
kadangi:
(1)
Pagal Direktyvą 98/24/EB Komisija siūlo darbuotojų apsaugos nuo rizikos, susijusios su cheminiais veiksniais, Europos siekinius - Bendrijos lygmeniu nustatytas orientacines profesinio poveikio ribines vertes.
(2)
Šią užduotį vykdyti Komisijai padeda Komisijos sprendimu 95/320/EB (2) įsteigtas Cheminių medžiagų profesinio poveikio normų mokslinis komitetas.
(3)
Orientacinės profesinio poveikio ribinės vertės yra su sveikatos apsauga susijusios neprivalomos vertės, nustatytos remiantis naujausiais moksliniais duomenimis ir atsižvelgiant į matavimo metodų prieinamumą. Šios vertės - poveikio ribiniai lygiai, kurių neviršijant išvardytos medžiagos, darančios trumpalaikį ar kasdienį poveikį per visą darbinį gyvenimą, sveikatai nekenkia. Taip Europa siekia padėti darbdaviams nustatyti ir įvertinti riziką pagal Direktyvos 98/24/EB 4 straipsnį.
(4)
Kiekvienam cheminiam veiksniui, kuriam Bendrijoje yra nustatytos orientacinės profesinio poveikio ribinės vertės, valstybės narės privalo nustatyti nacionalinę profesinio poveikio ribinę vertę, atsižvelgdamos į Bendrijos ribinę vertę ir pakoreguoja ją pagal nacionalinius teisės aktus bei praktiką.
(5)
Orientacinės profesinio poveikio ribinės vertės yra svarbios siekiant užtikrinti darbuotojų sveikatos apsaugą nuo rizikos, kylančios dėl pavojingų cheminių medžiagų.
(6)
Iš rizikos vertinimo ir mažinimo strategijų rezultatų, išdėstytų 1993 m. kovo 23 d. Tarybos reglamente (EEB) Nr. 793/93 dėl esančių medžiagų rizikos įvertinimo ir kontrolės (3), matyti, kad būtina nustatyti ar persvarstyti tam tikrų medžiagų profesinio poveikio ribas.
(7)
Komisijos Direktyva 91/322/EEB (4), su pakeitimais, padarytais Direktyva 2006/15/EB (5), kuria nustatytos dešimties medžiagų orientacinės profesinio poveikio ribinės vertės, lieka galioti.
(8)
Pirmasis ir antrasis orientacinių profesinio poveikio ribinių verčių sąrašai nustatyti Komisijos direktyvose 2000/39/EB (6) ir 2006/15/EB pagal Direktyvą 98/24/EB. Šia direktyva nustatomas trečiasis orientacinių profesinio poveikio ribinių verčių sąrašas pagal Direktyvą 98/24/EB.
(9)
Vadovaudamasis Direktyvos 98/24/EB 3 straipsniu, Cheminių medžiagų profesinio poveikio normų mokslinis komitetas iš viso įvertino 19 medžiagų, kurios išvardytos šios direktyvos priede. Viena iš šių medžiagų, fenolis, anksčiau buvo įtraukta į Direktyvos 2000/39/EB priedą. Atsižvelgdamas į naujausius mokslinius duomenis, Cheminių medžiagų profesinio poveikio normų mokslinis komitetas peržiūrėjo šios medžiagos orientacines profesinio poveikio ribines vertes ir rekomendavo nustatyti trumpalaikio poveikio ribinę vertę (TPRV) siekiant papildyti dabartinį orientacinės profesinio poveikio ribinės vertės dinaminį svertinį vidurkį (DSV). Kadangi ši medžiaga dabar įtraukta į šios direktyvos priede pateiktą sąrašą, ji turi būti išbraukta iš Direktyvos 2000/39/EB priedo.
(10)
Gyvsidabris - tai medžiaga, galinti turėti rimtą kumuliacinį poveikį sveikatai. Todėl be orientacinių profesinio poveikio ribinių verčių, būtina sveikatos priežiūra, įskaitant biologinę stebėseną pagal Direktyvos 98/24/EB 10 straipsnį.
(11)
Taip pat tam tikroms medžiagoms būtina nustatyti trumpalaikio poveikio ribines vertes, kad būtų atsižvelgta į jų per trumpą laiką padaromą poveikį.
(12)
Siekiant užtikrinti geriausią apsaugą, reikia atsižvelgti į tai, kad kai kurios medžiagos gali prasiskverbti per odą.
(13)
Ši direktyva turėtų tapti praktine vidaus rinkos socialinio aspekto stiprinimo priemone.
(14)
Šioje direktyvoje numatytos priemonės atitinka 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti nustatymo (7) 17 straipsniu įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
Įgyvendinant Direktyvą 98/24/EB nustatomas trečiasis priede išvardytų cheminių veiksnių Bendrijos orientacinių profesinio poveikio ribinių verčių sąrašas.
2 straipsnis
Atsižvelgdamos į Bendrijos vertes, valstybės narės nustato priede išvardytų cheminių veiksnių nacionalines profesinio poveikio ribines vertes.
3 straipsnis
Direktyvos 2000/39/EB priede išbraukiama nuoroda į fenolį.
4 straipsnis
1. Valstybės narės įstatymais ir kitais teisės aktais įtvirtina nuostatas, būtinas, kad šios direktyvos būtų pradėta laikytis ne vėliau kaip 2011 m. gruodžio 18 d.
Priimtų nuostatų tekstus ir minėtų nuostatų bei šios direktyvos atitikties lentelę jos nedelsdamos pateikia Komisijai.
Valstybės narės, priimdamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
5 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje 2009 m. gruodžio 17 d.